સૌ પ્રથમ પેટ્રોલ-ડીઝલના વધતા જતા ભાવની સમસ્યાનું ‘જેટ-લી સમાધાન’ જોઈએ. છેલ્લા છ મહિનાથી સમગ્ર દેશમાં પેટ્રોલ અને ડીઝલના વધતા જતા ભાવ અંગે કાગારોળ મચી રહી છે ત્યારે જેટલી આજદિન તક એક્સાઈઝ ડ્યુટી કોઈપણ સંજોગોમાં નહીં ઘટે–એમ કહી મોદી સરકારના આર્થિક સુધારાઓનાં ગીતો ગાતા હતા. જેટલીની દલીલ હતી કે રાજકોષીય ખાધ(ફિસ્કલ ડેફિસિટ) ઘટાડવા માટે પેટ્રોલ-ડીઝલની કિંમતો પર એક્સાઈઝ ડ્યુટી ઘટાડી ન શકાય, પરંતુ પાંચ રાજ્યોની ચૂંટણી આવતી હતી અને દિલ્હી-મુંબઈ સહિતના મેટ્રો શહેરોમાં પેટ્રોલના ભાવ ૯૧ને પાર કરી ગયા અને ૧૦૦ રૂપિયાને સ્પર્શે એવી દહેશત વર્તાઈ એટલે જેટલીએ નાક-લીટી તાણીને એક્સાઈસ ડ્યુટીમાં દોઢ રૂપિયો ઘટાડવો પડ્યો છે. પેટ્રોલ અને ડીઝલ પેદા કરતી કંપનીઓના નફામાંથી એક રૂપિયો કાપ્યો છે અને તમામ રાજ્યોને અઢી રૂપિયા સુધીની વેટની આવક ઘટાડવા વિનંતી કરી છે. ભાજપ શાસિત રાજ્યોએ આ વિનંતી સ્વીકારતાં એકંદરે પેટ્રોલ-ડીઝલના ભાવમાં પહેલા દિવસે પાંચ રૂપિયાનો ઘટાડો થયો છે અને છેલ્લા બે દિવસમાં થઈને કુલ ૮૫ પૈસાનો વધારો પણ થઈ ચૂક્યો છે. હિંદીમાં કહેવત છે કે ‘મુર્ગા જાન સે ગયા ઔર ખાને વાલે કો સ્વાદ ભી ન આયા’. બલકે, ‘ખાયા પીયા કુછ નહીં, ગિલાસ તોડા બારા આના’... જેટલીનો દાવો છે કે તેમનો આ નિર્ણય ‘ગુડ ઇકોનોમિક્સ’ અને ‘ગુડ પોલિટિક્સ’ની મિસાલ છે. અલબત્ત, શેરબજારને એડવોકેટ જેટલીની આ દલીલ ગળે ઉતરતી નથી.